作者:杜甫
標題:遣悶
內容:地闊平沙岸，舟虛小洞房。使塵來驛道，城日避烏檣。暑雨留蒸濕，江風借夕涼。行雲星隱見，疊浪月光芒。螢鑒緣帷徹，蛛絲罥鬢長。哀箏猶憑幾，鳴笛竟沾裳。倚著如秦贅，過逢類楚狂。氣沖看劍匣，穎脫撫錐囊。妖孽關東臭，兵戈隴右創。時清疑武略，世亂局文場。餘力浮於海，端憂問彼蒼。百年從萬事，故國耿難忘。